CELEX: 32014D0460
Language: el
Date: 2014-07-14 00:00:00
Title: Απόφαση 2014/460/ΚΕΠΠΑ του Συμβουλίου, της 14ης Ιουλίου 2014 , για την τροποποίηση της απόφασης 2010/656/ΚΕΠΠΑ σχετικά με την ανανέωση των περιοριστικών μέτρων κατά της Ακτής Ελεφαντοστού

15.7.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 207/17
            
         ΑΠΌΦΑΣΗ 2014/460/ΚΕΠΠΑ ΤΟΥ ΣΥΜΒΟΥΛΊΟΥ
   της 14ης Ιουλίου 2014
   για την τροποποίηση της απόφασης 2010/656/ΚΕΠΠΑ σχετικά με την ανανέωση των περιοριστικών μέτρων κατά της Ακτής Ελεφαντοστού
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 29,
   Εκτιμώντας ότι:
   
               (1)
            
            
               Στις 29 Οκτωβρίου 2010, το Συμβούλιο εξέδωσε την απόφαση 2010/656/ΚΕΠΠΑ (1).
            
         
               (2)
            
            
               Στις 29 Απριλίου 2014, το Συμβούλιο Ασφαλείας των Ηνωμένων Εθνών εξέδωσε την απόφαση αριθ. 2153 (2014), με την οποία ανανεώνεται και τροποποιείται η απαγόρευση των εξαγωγών όπλων στην Ακτή Ελεφαντοστού, ιδίως με τη μη πλέον εισαγωγή μη φονικού υλικού στην απαγόρευση προμήθειας, πώλησης ή μεταφοράς στην Ακτή Ελεφαντοστού όπλων και λοιπού σχετικού υλικού. Επιπροσθέτως, αίρεται η απαγόρευση των εισαγωγών ακατέργαστων διαμαντιών από την Ακτή Ελεφαντοστού.
            
         
               (3)
            
            
               Η απόφαση 2010/656/ΚΕΠΠΑ θα πρέπει, συνεπώς, να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2010/656/ΚΕΠΠΑ τροποποιείται ως εξής:
   
               1)
            
            
               Τα άρθρα 1 και 2 αντικαθίστανται από το ακόλουθο κείμενο:
               «Άρθρο 1
               Απαγορεύεται η πώληση, προμήθεια, μεταφορά ή εξαγωγή οπλισμού και συναφούς φονικού υλικού καθώς και του εξοπλισμού που μπορεί να χρησιμοποιηθεί για εσωτερική καταστολή, στην Ακτή Ελεφαντοστού, από υπηκόους των κρατών μελών ή από το έδαφος των κρατών μελών ή με σκάφη ή αεροσκάφη που φέρουν τη σημαία τους, ανεξαρτήτως εάν τα ανωτέρω όπλα, συναφή υλικά και εξοπλισμός προέρχονται από το έδαφός των κρατών μελών.
               Άρθρο 2
               1.   Το άρθρο 1 δεν εφαρμόζεται:
               
                           α)
                        
                        
                           στις προμήθειες που προορίζονται αποκλειστικά για τη στήριξη της Επιχείρησης του ΟΗΕ στην Ακτή Ελεφαντοστού (UNOCI) και των γαλλικών δυνάμεων που την υποστηρίζουν ή για χρήση από την επιχείρηση και τις δυνάμεις αυτές, καθώς και στις διαμετακομιζόμενες μέσω της Ακτής Ελεφαντοστού προμήθειες που προορίζονται για τη στήριξη ειρηνευτικών επιχειρήσεων του ΟΗΕ ή για χρήση από τέτοιες επιχειρήσεις·
                        
                     
                           β)
                        
                        
                           στα εξής, όπως κοινοποιούνται εκ των προτέρων στην επιτροπή της παραγράφου 14 της απόφασης αριθ. 1572 (2004) του ΣΑΗΕ (“Επιτροπή Κυρώσεων”):
                           
                                       i)
                                    
                                    
                                       στις προσωρινά εξαγόμενες στην Ακτή Ελεφαντοστού προμήθειες για τις δυνάμεις κράτους που ενεργεί, σύμφωνα με το διεθνές δίκαιο, με αποκλειστικό και άμεσο σκοπό τη διευκόλυνση της απομάκρυνσης υπηκόων του και προσώπων για τα οποία έχει προξενική ευθύνη στην Ακτή Ελεφαντοστού,
                                    
                                 
                                       ii)
                                    
                                    
                                       στις προμήθειες όπλων και συναφούς φονικού υλικού για τις δυνάμεις ασφαλείας της Ακτής Ελεφαντοστού που προορίζονται αποκλειστικά για τη στήριξη της διαδικασίας μεταρρύθμισης του τομέα της ασφάλειας της Ακτής Ελεφαντοστού ή για χρήση στο πλαίσιο της διαδικασίας αυτής, με εξαίρεση τα όπλα και το συναφές φονικό υλικό του παραρτήματος ΙΙΙ της παρούσας απόφασης, για τα οποία πρέπει να λαμβάνεται προηγουμένως η έγκριση της Επιτροπής Κυρώσεων·
                                    
                                 
                     
                           γ)
                        
                        
                           στις προμήθειες μη φονικού εξοπλισμού ο οποίος μπορεί να χρησιμοποιηθεί για σκοπούς εσωτερικής καταστολής και προορίζεται αποκλειστικά για τις δυνάμεις ασφαλείας της Ακτής Ελεφαντοστού ώστε να μπορούν να χρησιμοποιούν τη δέουσα και αναλογούσα μόνο βία για την τήρηση της δημόσιας τάξης·
                        
                     
                           δ)
                        
                        
                           στις προμήθειες εξοπλισμού που μπορεί να χρησιμοποιηθεί για σκοπούς εσωτερικής καταστολής από τις δυνάμεις ασφαλείας της Ακτής Ελεφαντοστού και προορίζεται αποκλειστικά για την υποστήριξη της διαδικασίας μεταρρύθμισης του τομέα της ασφάλειας της Ακτής Ελεφαντοστού ή για χρήση στο πλαίσιο της διαδικασίας αυτής.
                        
                     2.   Η κυβέρνηση της Ακτής Ελεφαντοστού έχει την κύρια ευθύνη των κοινοποιήσεων ή της υποβολής αιτήσεων έγκρισης στην Επιτροπή Κυρώσεων, πριν την αποστολή οποιασδήποτε προμήθειας όπλων και σχετικού φονικού υλικού στις δυνάμεις ασφαλείας της Ακτής Ελεφαντοστού όπως αναφέρεται στο στοιχείο β) σημείο ii) της παραγράφου 1 έχει. Εναλλακτικώς, οι κοινοποιήσεις ή η υποβολή αιτήσεων έγκρισης μπορούν να γίνονται από το κράτος μέλος που χορηγεί τη βοήθεια, αφού ενημερώσει την κυβέρνηση της Ακτής Ελεφαντοστού για τη σχετική πρόθεσή του.»
            
         
               2)
            
            
               Το άρθρο 3 απαλείφεται.
            
         Άρθρο 2
   Το παράρτημα της παρούσας απόφασης προστίθεται στην απόφαση 2010/656/ΚΕΠΠΑ ως παράρτημα ΙΙΙ.
   Άρθρο 3
   Η παρούσα απόφαση αρχίζει να ισχύει από την ημερομηνία της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 14ης Ιουλίου 2014.
      
         
            Για το Συμβούλιο
         
         
            Ο Πρόεδρος
         
         M. MARTINA
      
   
   
      (1)  Απόφαση 2010/656/ΚΕΠΠΑ του Συμβουλίου της 29ης Οκτωβρίου 2010 σχετικά με την ανανέωση των περιοριστικών μέτρων κατά της Ακτής Ελεφαντοστού (ΕΕ L 285 της 30.10.2010, σ. 28).
   
      ΠΑΡΑΡΤΗΜΑ
      
         
            «ΠΑΡΑΡΤΗΜΑ III
            Κατάλογος όπλων και συναφούς φονικού υλικού που αναφέρονται στο άρθρο 2 παράγραφος 1 στοιχείο β) σημείο ii):
            
                        1.
                     
                     
                        Όπλα, στοιχεία πυροβολικού άμεσης και έμμεσης βολής και πυροβόλα διαμετρήματος άνω των 12,7 χιλ, τα πυρομαχικά τους και τα στοιχεία τους.
                     
                  
                        2.
                     
                     
                        Πυραυλωθούμενες βομβίδες, πύραυλοι, ελαφρά αντιαρματικά όπλα, οπλοβομβίδες και εκτοξευτές βομβίδων.
                     
                  
                        3.
                     
                     
                        Βλήματα επιφανείας-αέρος, συμπεριλαμβανομένων των φορητών συστημάτων αντιαεροπορικής άμυνας (manpads), βλήματα επιφανείας-επιφανείας και βλήματα αέρος-επιφανείας.
                     
                  
                        4.
                     
                     
                        Όλμοι διαμετρήματος άνω των 82 χιλ.
                     
                  
                        5.
                     
                     
                        Κατευθυνόμενα αντιαρματικά όπλα, ιδίως κατευθυνόμενα αντιαρματικά βλήματα, τα πυρομαχικά τους και τα στοιχεία τους.
                     
                  
                        6.
                     
                     
                        Οπλισμένα αεροσκάφη, συμπεριλαμβανομένων των αεροσκαφών με περιστρεφόμενα ή σταθερά πτερύγια.
                     
                  
                        7.
                     
                     
                        Στρατιωτικά οπλισμένα οχήματα ή στρατιωτικά οχήματα εξοπλισμένα με βάσεις όπλων.
                     
                  
                        8.
                     
                     
                        Σχεδιασμένες για στρατιωτική χρήση εκρηκτικές γομώσεις και συσκευές περιέχουσες εκρηκτικές ύλες, νάρκες και συναφές υλικό.
                     
                  
                        9.
                     
                     
                        Συσκευές νυχτερινής παρακολούθησης και νυχτερινής σκόπευσης.»